text:
Ra Gerusalemme deliverâ/Canto VII.
CANTO VII.
Tradûto in Lengua Zeneize
DA RO SIG. STEVA DE FRANCHI
patriçio zeneize.
ARGUMENTO.
Erminia fuzze, e da un Pastô gh'è dæto
Alôgio. L'è restaoù intr'o rattairœu
D'Armida Don Tancredi, chi era andæto
Çercandora, e trovâra o non ra pœu.
Raimondo, che dall'urna o vègne estræto
Te me scarllaçça Argante ben de cœu:
Ro Diao, che per lê væ che a va mâ,
Guerre, tempeste, e venti o fa adesciâ.
“1”[1]
Intanto Erminia, zù pr'uña boscaggia,
A l'andava a cavallo de stranscion
Persa ra brilla, staffa, e ra morraggia,
Ciù giana, che uña scorça de limon:
Per tutti ri strazetti lê se scaggia,
Co'un cavallo chi corre de trotton;
Sicchè pâ pû uña breiga buttá via,
Ro camminâ derrê de questa Stria.
“2”
E giusto comme quando là a Fiaccon[2]
Ro Cacciaoù pe ri boschi è tosto stracco,
Se uña lêvora schitta, o pû un vorpon,
Ghe resta lì aggreppîo ro can bracco.
Così chì ri Françeixi in confusion,
Se ne retornan con re veìre in sacco.
Ra meschiña fuzzîa comm'un spravê,
E senza aveise l'œuggio de derrê.
“3”
A menò ro scappin tutto ro giorno,
E ciù ra nœutte, sença vetturin,
Con cianze, desperâse lì d'intorno,
E fâ per ra campagna cianzorin,
Ma quando pœu ro Sô ne fa retorno,
E porta all'âtro Mondo ri lampioin:
Se trê da ro Giordan ri stivaletti,
E con dro sevo se mêgò i spegetti.
“4”
Ro desgusto, ra peña, con l'angoscia,
Ghe fen passá ra vœuggia de mangiâ:
E ghe saræ vegnûo ro mâ dra soscia,
Se a non se foisse un poco adormentâ.
Acoregá intro fen comm'uña boscia
A ciôde ri œuggi, e a començò a ronfâ;
Ma mentre che a dormiva, Amô forfante
O ghe feççe assunnâ ro sò Galante.
“5”
A seguitò a ronfâ fin'a doz'ore,
Onde a se ne piggiò boña sciancâ:
Fin che ri Oxelli con re so demore,
A ra fin pû ra feççan resveggiâ.
Meschiña, a se frettò l'œuggio do ore,
Alò che a poësse veì per ro villâ.
E in sentî mormorâ l'ægua, e ri venti
A repiggiò lé ascì ri sò lamenti.
“6”
Ma mentre, che a cianzeiva poveretta,
A sentì fâ rumô lì da vexin:
Ghe pareiva sœunassan ra muzetta,
Comme fan ri pastoì, o un tamborlin,
A s'incamiña là co uña cannetta,
E a trœuva un pastô vêgio picenin,
Chi pareiva San Tonno, e o fava stœure,
E sentiva cantâ træ bardasciœure.
“7”
Quando vîn sti villen tante armedure,
Subito ghe sâtò ra cagairœura;
Ma Erminia senza fâ re gronde scure,
Re belle treççe a lasciò cazze fœura.
No manchæ, a disse, belle creature
De cantâ pû ra bella Mariœura,
Che sibben poæro un Ferabutto soçço,
N'ho che ra gueña d'un cotello moçço.
“8”
A ghe dixe dappœuscia: Messiâo,
Comme poeì stâ a ro Sô reverso in terra,
Aoura, che da per tutto ro diao
O l'ha aççeizo chì rente tanta guerra?
Ro bon vêgio responde: Figgio cao,
L'Ave Maria ra nostra porta serra:
E si ben chì vexin g'han re spoæ træte
Noî se ne stemmo chi intr'un Mâ de læte
“9”
O che me sarve ra grazia de Dio:
O siccomme ro tron dà int'ra Lantærna,
E per quanto ne sæ tempo catîo
A ferî o no và moæ là intr'a Taværna.
Così ra spâ d'un Capitañio ardîo,
Intr'a pansa dri Ræ se desgoverna:
E i sordatti no çercan pointeirœu;
Ma cuggiæ, sottocoppe, e spezieirœu
“10”
E çærche pû chi vœu d'êsse un riccon,
Che mi no ne daræ manco un dinâ:
Nì sò cose se segge ambizion;
Nì me sento Lustrissimo ciamâ:
E me fa giusto prò comme un capon,
Uña Torta de lême, o Farinâ;
E mangio prescinsœue, læte, e recœutto;
E co un cuggiâ de legno ro pancœutto.
“11”
Che non me curo de mangiâ lacetti,
Nì d'aveì tonno da ri ciappairœu:
Mi non têgno Letiga, ni scciavetti;
Chì, son mæ servitoî ri mæ figgiœu:
No porto a ri câsoin gaççe, o frexetti,
Comme tante Ciatelle a i dì d'ancœu;
Vaggo co un pâ de braghe, e sta beretta,
Ch'accatteì da un garzon là dra Rocchetta[3]
“12”
Son za stæto mi ascì dra capelliña,[4]
Quando aveiva ro værme scimonin:
Dava dinæ a ri Sbirri a borsa piña,
Per portâ ro cotello e ro spadin.
Steì un meise prexon a ra galliña,[5]
Per aveì fæto mille quistioin,
E perchè mi era troppo figattello,
Me brutton ro bigetto de Granello.[6]
“13”
Feì poi dro gentilommo, e dro çitten;
E sempre me sarveì con bella gaña:
Ma stralatteì dro tutto ri mæ ben,
Impegneì ri stagnoin a ra Casaña.[7]
Zugheì fin ri lavezzi, e ri tien,
E resteì comme pegoa senza laña.
Scappeì da ra çittæ, da sbirri, e spie;
E vêgni in questi boschi sempre a rie.
“14”
A questi dîti, a queste parolette,
Erminia andava in estexi rapìa,
E pareiva, che queste raxonette
Ghe feççan sciallacœu con allegrìa.
Pensa, e repensa, e pœuscia a se remette,
Donde ra sciorte ra strasciña e ghìa;
E fa conto de gôve st'ocaxon,
Dro povero Pastô mangiâ un spallon.
“15”
A se ghe vôze, e ghe dixe, a ra boña:
Poære dra barba gianca, biaou voî!
Aggæme compascion, che son garzoña:
Che Dê ve guarde da moen de treitoî:
E zà che me pareì boña persoña,
Vœuggio stâmene a scotto[8] chì con voî.
Chi sà, che se me foisse boña l'ære
Forsi me passeræ ro mâ de moære.
“16”
Che se avessi bezœugno de dinæ;
Che de vœuggia a ro mondo ognun ne mœu;
Ho chì meza dozeña de cuggiæ,
Uña chênetta d'oro, e un ciavacœu.
Così a ghe dixe, e in questi sò parlæ
Ra meschiña cianzæ comme un figgiœu;
E ro bon vêgio, chi ghe stava lîe,
Ra lagrima avæ in çimma lê ascîe.
“17”
O se ghe misse a fâ quattro caresse,
E ra menò dentro dri sò villæ,
Ra mogiê ghe coxè dri œuve fesse,
E piggiò dre castagne in sciu ra græ.
Intanto Erminia se ligò re treççe;
E se misse un caban dri ciù pessæ.
Ma pû così vestîa de panni bassi,
Ra bella cera non tirava sassi.
“18”
Così dunque vestîa de mêza laña
A se provava a fâ da contadiña:
A l'andava per ægua a ra fontaña
E trava legne comme uña tapiña,
A se levava a ra primma campaña,
Per menâ ri bestiammi a ra mariña;
E ra seira da pœu comm'eran stracche,
A l'andava a leità pêgore, e vacche.
“19”
Quando de mêzo giorno ri cravetti
Se ne stávan'all'ombra a demorâ,
Erminia sciù ra scorza dri ærboretti,
Ro nomme de Tancredi a zè a intaggiâ,
E tutti ri amorosi desgustetti
Sciù ri Ormi, e sciù ri Pin a disegnâ:
E lezzendo dappœu questi nescioí,
Ghe vegne uña verginia da morì*.
“20”
Raxonando dappœu comm'uña matta,
A dixeiva a re mæsme ciante antighe:
Ve prego a mantegnì* ra scorza intatta:
Ve raccomando queste quattro righe;
Che se ghe passeran, zugando a ciatta,[9]
Zoveni innamoræ con re sò amighe,
Porran dî: poveraçça! senza un sodo,
Amô ti g'hæ ben dæto dro berrodo.[10]
“21”
Chi sà, che ro Diao non ghe strasciñe
Quello, che aoura me dà tanto martello,
Per o quæ vœu l'amô, che bruxe, e striñe,
E me faççe d'intorno ro gaviello?
Trovando poi quest'osse teneriñe,
Sotterræ a ra refosa intr'un sapello;
O me vegne derrê, bocca de sporta,
A sciusciâmeghe quando sarò morta.
22
Che se in vitta son stæta desgraziâ,
De no trâme ra coæ d'un canestrello;
In morte posse gôve uña cassâ,
D'un pâ d'œuve in menestra de giuscello.
Così cianzando, a parla da insensâ
Con ri boschi, e a va fœura de çervello
Tancredi, che fra tanto ra çercava,
In cangio de trovâra, o s'allargava.
23
O ghe tegnì a ro sezze per un pesso
Sciù l'orma dre pantofore o scarpette,
Ma ro bosco è de ramme tanto spesso;
Che o se desperse, dentr'e seze scciette.
O no sa s'o se segge a rosto, o a lesso,
Co a nœutte in collo, senza lanternette;
E o stà lì in oreggion, per veì s'o sente
O rumô d'arme, o zampetâ de gente.
24
Se remescia uña fœuggia, e lê d'abrîo
Cammiña a quella votta a rubbaton.
Basta che d'un oxello o sente un pîo,
Se caccia quaccio quaccio lì in gatton.
Ma infin d'uscî dro bosco gh'è riuscîo,
Che l'aggiuttò dra Luña ro lampion,
Seguitando ro viaggio ciù da basso,
Dond'o sentì, che usciva un gran fracasso.
25
O l'arrivò tra mêzo a uña scciumæra,
Senza un minimo danno a sarvamento,
Chi ven zù d'in montagna, per ra gæra,
E porta ri ægue fresche comme argento.
Ra galante o ciamò con voxe cæra,
Ma l'êco repiggiò ro sò lamento.
E in tanto l'arba, chi era zà levâ,
A ro scompisciò tutto de rozâ.
26
De raggia o fa dre smañie, e o s'inveniña:
Zura, che in tanti pezzi o vœu desfâro,
E mettero in barrî comme Toniña,
Chi scontrasse a ra Damma un poco in âro.
Ma a ro campo, o vœu andâ, che s'avexiña
(Se ro sentê ghe riesce de trovaro)
Ro giorno dra desfia, ch'o l'ha d'andâ;
Con çiddi Argante, a battese a ra spâ.
27
Lê s'incammiña, e mentre o va girando,
O sente carcagnâ lì da un strazetto;
E vedde un’ommo, chi se va accostando,
Che all'aria o pâ un Corrê de gabinetto.
Con ro stafî per spazio o va cioccando:
E o l'ha appeiso a re spalle ro cornetto.
Tancredi, se se passa, o ghe demanda
Pre andâ a ro campo, donde, e da che banda:
28
Quello Portoliano ghe responde,
Con faccia franca: mi ne vêgno apponto,
Poco fa son partîo, e vaggo donde
Me manda Boemondo in questo ponto.
De dîghe o l'è me Barba, o no s'asconde,
Perchè o no credde moæ d'aveine affronto;
O s'accompagna, e in tr'o carâ dell'ora
Arrivon a un Castello in sò malora.
29
Arrivaoù, ro Corrê sonò un cornetto.
E caran zù ro ponte levadô,
E ghe dixe, se ti è Zeneize sccetto,
Porremmo alôgiâ chì fin all'arbô;
Che questo lœugo, e questo castelletto,
L'è dri Crestien per grazia dro Segnô.
Tancredi in giro quello sito aguarda;
E o ghe pâ forte a corpo de bombarda.
30
Nì ciù nì manco, o sta sciù l'avvertenza,
Che no ghe fassan qualche brutto tratto:
Ma de spirito o mostra ra presenza,
Perche o no temme quâssesæ sciaratto;
E intr'o so cœu, o ghe dixe, in mæ conscenza,
Chi me çerca, me trœuva pronto all'atto.
Però lê pensa sempre a ra desfia
Ch'o l'ha da fâ con quello dra Sciscìa.
31
Sì che avanti d'intrâ, sorva penscero,
Se fermò a pê dro ponte, in sciù d'un praoù;
Ch'o non se fia de quello palabrero,
Che per sunaghea lì o l'ha imbarlugaoù;
Intanto comparisce un Cavagêro
Co uña sosta, ch'o pá fræ de l'Abaoù,[11]
Con sciabla in man, così brusco parlando,
Come s'o foisse ro furioso Orlando.
32
Olà Sciô Forestê, che chi ve ghîa,
O ra Fortuña, o pû re vostre vœuggie,
Metteì ra mente in paxe, e d'andâ via
Non ghe pensæ, se nò avereì dre dœuggie:
D'Armida seì sotto ra signoria,
E seì sò prexonê, vœugge, e no vœugge:
In questo sò Castello, seì segûo,
De fâghe barba gianca, e peì canûo.
33
Solo se voî no fessi zuramento,
Con sta Damma d'andâ contra i Crestien.
Tancredi o reconosce in barba, in mento;
Ch'o l'era Rambaldon dri Guascognen,
Chi renegò ra fede in un momento,
Per andâghe derrê comme ri chen.
Tocco de pissafron pe uña firœua,[12]
O deventò formaggio de galœura.
34
Da bon Crestian, se ghe scadò ra testa;
E ghe respose: Taxi mascarson,
Che mi d'êsse Crestian ne façço festa:
Iddio ringrazio, e me ne têgno bon;
E spero a quanti seì taggiâ ra cresta,
E mandâve a bruxâ zu intr'o tanon:
Forsi son chì vegnûo per ste Contræ,
Per fâte aoura purgâ re to pecchæ.
35
A quell'âtro, ghe toccan ra conscenza
Ste parolle, e ro fan vegnî giânetto;
Ma per no demostrâ d'aveì temenza,
O ghe repiggia: aoura aoura me ghe metto,
A castigâ questa to impertinenza;
Con trâte ro côpuçço netto netto,
E ra testa dro busto destaccâ
Ra manderò a Gofredo a regallâ.
36
Così parlava ro can renegaoù,
E in çê za compariva quarche stella.
Ro Sô s'era dro tutto sobaccaoù;
Per portâ in ro Ponente ra faxella.
Quando intr'un batte d'œuggio, illum[i]naoù
Se vidde ro Castello in çittadella
E ra Scià Armida stava là a agueitâ,
Da ra tendiña dentr'uña ferrâ.
37
Ro nostro Sciò Tancredi caccia man
Ro ferro, e s'appareggia a fâ dre fette;
Sâta zu da cavallo, perche a cian
Vedde ro so nemigo, chi se mette
In guardia d'arragiaoù, comme ro can,
In aria de no dîghe canzonette.
Lê ghe dixe; ciù adaxo Sciò Tinòdi:
Re bêle en pronte, per fâ ri berodi?
38
Quello se gira a mœuo dre venturelle;
E ghe finze de primma, e de segonda:
Questo chi ha pêto, e non temme ra pelle,
O ghe va atorno a fâghe ra rionda.
Se fan un pezzo attorno e ciattarelle,
Ro primmo tira, l'atro resegonda:
E ghe dixe, t'infîo comme un baggio,
E ghe finze de ponta, e tira un taggio.
39
E o çerca, intr'o ciù tenero, toccâro
Donde belletegando o se resente;
E o no tralascia ancora mattrattâro
Per fâ che danno, e poira a un tempo o sente:
Ro Guascon sempre çerca de schivâro,
Per veì manco ch'o pœu de stâghe arrente;
Con ra spâ, con ro scuddo o se repara;
Mentre l'âtro, ciù forte ghe re câra.
40
Ma o no pœu così pronto retirâse,
Che ro Crestian non ghe sæ sempre adosso.
Zà o se vedde de sangue imbernissâse,
Ro scuddo è in pezzi, e l'ælmo va a bordosso.
Vedendo ch'o no pœu dezazunâse
Dro nemigo toccâ porpa, nì osso,
Ra poira, e raggia, ra conscenza, amô,
Ra vergœugna, l'accoppan de dorô.
41
O se fa avanti all'ora desperaoù,
Per veì s'o pœu zugâ l'urtima carta.
Ra sciabla ancon zazuña o l'ha aguantaoù
Con tutte doe re moën[sic], ro scuddo o scarta;
O câra un corpo così d'arraggiaoù,
Con finze un taggio in testa, e pœu o s'inquarta,
Tanto che intra ra pointa dentro, e a scappa,
A fâghe ciaga intr'a senestra scciappa.
42
Un’âtro o resegonda sciù ra fronte,
Che de ferro o cioccò ro beretton.
Ninte o resta ferîo ro Signor Conte,
Ma fœu de sæsmo o va zù in strambaron.
Allora poeì ben dî, che in raggia o monte,
Perchè o se fè vegnî comme un biscion.
Vœuggio, o ghe disse, che ti te ne penti:
O guarda storto, e o fa scroscî ri denti.
43
Ro Turco vedde donde a va a finî;
E no sta ciù aspetâ, che vêgne pêzo.
Dra lamma o sente scigorâ ro fî;
E ghe pâ d'êsse zà taggiaoù 'ntr'o mêzo.
Schivò ra botta, e botta se pœu dî!
Che parve, che piccasse un battorêzo.
Ve poëì[sic] pensâ s'a foì tirâ con raggia,
Che o desfè mêzo canto de muraggia.
44
Sì che allora ghe pâ mesciâ garette;
E te m'arecomando gamba lesta.
Però aprœuvo Tancredi se ghe mette,
De câs'in presso, per fâghe ra festa
Ma ro lumme sparì dre lanternette,
E comparì de nuvore tempesta.
E così sença lumme, e sença luña,
Se pœu dî, te l'ho dito, addio fortuña.
45
Così attaston se pœu zugâ all'orbetto
Ch'o s'acorze, che forza a l'è d'incanto[sic]
E lì in ponta de pê, cian-cianinetto,
O s'incammiña per passâ ciù avanti.
E come o l'è arrivaoù da un scarinetto,
O dixe: ah m'han tradîo questi forfanti!
Perchè o sente serrâ un grosso porton,
E o se trœuva a ro scûo intr'uña prexon
46
Giusto comme là verso Portofin,[13]
Ri Tonni intr'a mariña fan bombæa,
Accompagnæ da un strœuppo de Delfin,
Che ri portan prexon là intr'a Tonnæa;
E comme ri han ghiæ, fin a i confin,
Ri lascian sença acorzese in breghæa;
E così lì serræ bon pro ghe faççe,
Pœuran sunâ luçia, con quattro caççe.
47
In Gatorbia fra tanto lê se trœuva,
Sença saveì de questo dâ raxon,
E d'uscîne con forza, o fà ra prœuva,
Scrollando forte e porta, e ferraxon;
Ma o se sente intonâ, cattiva nœuva,
Da uña voxe, chi dixe, ti ê ben bon:
Intr'a prexon d'Armida, pœu a ghe cria,
Sciò Tinodi l'è breiga buttâ via.
48
N'aggi poira, che deggan impiccâte:
Ti ghe staræ tutti i tò carlevæ.
O taxe, che n'occorre, che a ghe sâte;
Ma intr'o stœumago o ten ben soffoghæ
Re so peñe, e pœu o dixe, ste gaggiate
Vœuran pre amô, che purghe re pecchæ!
Me dá ciù breiga êsse boccon dre pruxe
Che perde libertæ, perde ra luxe.
49
Ma de ciù bella luxe restâ privo,
L'è quello, chi m'arranca aoura ro cœu
Che non sò se moæ ciù morto, ni vivo,
Te porrò gôve un dì bello carzœu,
Ra me sentenza mi me sottescrivo,
Saro trattoù da tutti da un figgiœu.
Argante dirà ben, con mæ dorô,
Ch'ho perso ra vergœugna, e poi l'onô.
50
L'onô, l'amô ghe toccan ra tettiña
De manera, e de mœuo ch'o se roziggia:
Ma Argante, perchè l'ora è za vexiña
De battese, o se mette in parapiggia.
Ra sæ de sangue, o l'ha tanto mastiña,
Ch'o sâta zù dro letto, e se deliggia.
E sì ben dre ferîe o n'è ancon san.
N'ê moæ tardi, che vêgne l'undeman.
51
Dro sesto dì ra nœutte anteçedente,
Non ghe fu manco lœugo a poëì dormì;
E appena, che cantá ro gallo o sente,
O demanda a ri paggi da vestî.
Dæme ri arme, e presto ra sò gente,
Sciô Patron semmo chi per ôbedî.
O vosse quelle ch'en da marasciallo
Che ghe donò ro Ræ per gran regallo.
52
Senza guardâ gran cosa quell'arneize,
O se ro misse, con ro brandicù;
A ro quæ ra gran sciabla pœu o gh'appeize,
Ch'a l'ha una lamma, chi vá doî perù:
E comme re comete in çe sì aççeize
Tran dro corô dro sangue, e ancora ciù;
Che un Ciaravalle dixe, che chì in terra,
Son segno pœu de peste, famme, e guerra.
53
Così chì Argante intr'a filosomia,
O spara con ri œuggi lampi e troin;
E meschin chi ghe parla intre l'amîa,
Che o ro bœutta dra morte a ri confin.
Ommo non trovereì tîa, e retîa,
Chi non ro temme grande, e picenin:
Che l'aria o và taggiando, con spâ nûa
E sboffa, e smania, e fa sciaratto e pûa.
54
Vœuggio fâ veì a quello figatello
Fra mi e lê ra deferenza grande.
Perchè ro sangue a gora de lavello,
Farò da re ferîe, che tutto o spande;
E ra testa, e ra faccia, e ogni cavello,
Vœuggio ch'o se gh'imbratte in çento bande;
E virò se ro Dio dri Crestien,
Pœu fâ, che non ro mangen ri mæ chen.
55
Comme ro Bœu dra Vacca innamoraoù,
Che giroxia ro rode nœutte e giorno,
O corre pe ro bosco, e pe ro praoù,
Fin intre l'aria, o va a sparâ dro corno,
O bœutta bruzzi, e crii sì da arragiaoù,
Che sente ro villâ da ro contorno:
E pâ ch'o digghe, mi no stimmo un acca,
Che desfio ro Diao pe ra me vacca.
56
Così incaççìo o ciammò ro trombettê,
Dixendo: va a ro campo dri Crestien;
E in âta voxe dî da parte mé,
Che a battaggia ri aspêto là intr'i cen.
Monta a cavallo, e ro sò prexonê
O se ro mette avanti, e lê ghe ven
Camminando derrê, ch'o ve pâ vœuo,
E che ghe sæ Dondê chi o scorre aprœuo.
57
Ro trombettê sœunna ro corno, e un son
N'esce, che da ro Campo ognun l'intende,
E giusto comme o foisse lampo e tron,
Ro cœu de chi ro sente se n'offende.
Ri Prinçipi Crestien, unii se son
Intr'a tendia maggiô dri âtre tende;
Sentan, che ra desfia n'è limitâ,
Gh'è Tancredi, e ri âtri se ghe pâ.
58
Gofredo intanto in giro da sò posto
Vôze ri œuggi, per veì, se moæ se trœuva
Quarche Ofiçiale, che se sæ disposto,
Con ro Sciô Argante mettese a ra prœuva
Ghe manca dri Mêgioî ra sciô de rosto,
De Tancredi non vegne erba, nì nœuva,
E l'è restaoù de Corsega con bando
Rinaldo, chi fe freido Gian-Gerñando.
59
E fœu dri dexe, estræti a ra fortuña,
Se l'han mollâ, con quella Petelêa
D'Armida, quella nœutte senza luña,
Ri Mêgio, e ri ciù forti dra Sembrèa.
Pe ri âtri, chi ra morte ghe mensuña,
Ghe boggie in panza, e corre ra diarrèa.
Che ben poco ghe premman tanti onoî,
Basta sarvâ ra trippa a i fighi scioî.
60
Subito o vidde ben ro Generâ,
Che a sò pelle no vâ una parpaggiœura:
E donde ghe fu dæto d'assetâ,
Stê sciù con testa câda, e sâtò fœura.
No me stimeræ, o disse, uña cassá
De pôta, o de polenta de Triœura,
Se lasciasse da questo senza fiede,
Così avvilî l'onô, dra nostra Fede.
61
O sciù; za che così tutti vorreì
Ro me perigo, e mi ro veggo sccetto;
Co una man sorve l'âtra stæme a veì;
Che l'armadura aoura, aoura mi me metto;
Ma Don Raimondo, Ommo de bon pareì,
Ch'era dra ramma antiga un bon vêgetto,
E de forze robusto a paro a quanti,
Eran lì attorno, o se ghe feççe avanti.
62
E o ghe disse, sta cosa no cammiña,
S'arreizeghe ro nostro Generâ,
E se ve perdeì voi, vagghe in roviña,
Con ro danno commun, tutta l'armâ,
Voi quello seì, che ro çê chì destiña,
Ri Turchi, e ra sò lezze a descipâ,
Voî tegnî dro comando ro baston,
E ri âtri, per sbêlâse, chì ghe son.
63
E benchè dra vêgezza ri malanni
Me fan chinâ, però no me retîo;
Schive chi vœu, de questa guerra i danni,
Mi anderò a ro çimento, prega dio!
E se foisse comm'era de trent'anni,
Comme veggo chì tanti, regagîo:
No vorræ fâme mette a ro landon
Da quello brutto Turco Mascarson.
64
Oh quelli tempi, quando a ra gran Corte
De Corrado in Germania a ra presenza,
Mandeì ro zuffo a veì dra brutta morte,
Senza tirâ ro tiro de partenza,
Ro gran sordatto de Leopoldo forte!
Ve faræ veì ra bella defferenza,
Che gh'è da un ommo a questo spuars'e taggia
Fede de cioccio, e feçça de canaggia.
65
Se così vivo me brillasse l'œuggio
Comme allora, e intr'e veñe un pô ciu smorto
No corrisse ro sangue; za intr'o trœuggio
L'avræ caççaou per man dro beccamorto,
Ma sæ comme se sæ, tant'è no vœuggio
Soffrîme sciù ro morro questo torto.
Damme ri arme, e cante un dì Portoria[14]
De questo fæto assì tutta l'istoria.
66
Così ro vêgio parla, e ste raxoin
Fan, che a tanti ro spirito s'adescia
E quelli, ch'eran timmidi e pôtroin,
Son ciù pronti, ciù lesti, e ognun se mescia:
Chi se mette i stivæ con ri speroin,
Chi vœu mõtâ a cavallo in quointa in sprescia;
Ghe vœu andâ Bardoin con Gian-Rogê,
Guelfo, doi Guiddi, Steva, e Gian-Gernê.
67
Gh'è Pirro ancon, chi fé ra cavaliña
Quando o reise Antiochia, a Don Boemondo:
Tent'âtri de presenza, e boña miña,
Eberardo, Ghisorfo, e un tâ Rosmondo.
Dri paisi bagnæ da ra mariña,
Che se ciamma Inghilterra chì a ro mondo,
E ghe son, che chì sotta lezzereì,
Odoardo, e Gildippe doî sposoeì.
68
Ma sorve tutti ri âtri ro bon vêgio
O mostra, che de vœuggia lê ne mœu,
Zà o s'è misso in arneize, e in apparêgio,
Ghe manca l'ælmo, e lesto o l'è da pœu;
Ma Gofredo ghe dixe, o vero spêgio,
Donde ognun pœu spêgiase a i dì d'ancœu,
Re tœu virtù son cære in ogni parte,
Onô dra guerra, e d'ogni nobil'arte.
69
Se d'œutto o dexe foisse ancon provisto
Zoveni dro to cœu, dro to pareì
Vorræ ra Santa Fè de Gexu Cristo
Portâra fin donde ro Sô pœu veì.
Ma ressèrvate a fâne mêgio acquisto;
Te prego a çedde, famme sto piaxeì.
Metteì ri nomi intr'uña cavagnœura,
Vagghe ro primmo, chi sæ træto fœura.
70
E giudiçe ne sæ Dommene Dê,
Chi comanda fortuña, e ro destin.
Raimondo se gh'acqueta; ma de pê
O se fa scrive in quelli biggettin.
Gofredo intr'o so ælmo tutti lê
Ri mesciò, che no gh'era un cavagnin:
Se tira sciù, se lêze, e dîto fæto,
Ro Conte de Tolosa è primmo estræto.
71
A questo nomme tutti fan gazæra
E fan dra festa, intr'o sentî dra nœuva.
Ro Vêgio se ghe scialla, e ghe và in æra
E ciù fresco, e ciù lesto o se retrœuva.
O pâ ra biscia, chi e ciammâ rattæra,
Che d'Estæ cangia pelle, e a se renœuva:
Ma ciû de tutti no se pœu spiegâ
Ro gusto, che sentì ro Generâ.
72
O se levò fin ra so spâ dr'o laoù
E o ghe disse: Tæ, piggia quest'arneize:
Che l'è uña boña lamma, c'ho piggiaoù,
Là intr'a Sassonia a un traditô Françeize,
Che a forza dezarmeì; poi gh'ho levaoù
Ra vitta, e sì da bravo o se defeize;
Con questa Dio te dagghe ra vittoria,
Per onô dre nostr'arme, e per tò gloria.
73
Scappa intanto a ro Turco ra paçienza,
Che de tanto aspêtâ l'è rosto stuffo;
E senza tratto, e senza convenienza
O se ghe misse a dì desprexi a uffo.
Comme! seì tanto bravi? e se ghe pensa
Co un’ommo solo? ond'è quello Camuffo
De Tancredi? o no ven? forsi o l'aspêta
Ra nœutte chi l'aggiutte? o dorme? o quêta?
74
Se lê vœu vegnî, lì ghe seì tanti:
Ne vêgne un âtro, e çento in compagnia;
Vegnan ri Cavageri, o pû ri fanti,
Ra mæ spâ per nisciun no se retîa.
Guardæ? veìveri là ri lœughi santi,
Donde morì ro Figgio de Maria:
Compî ro voto; eccave ro sentê,
Ra spâ vorreì caççâvera derrê?
75
Con tæ desprexi o ri và staffilando
E o ve pâ quello chi piggiò Bradá.
Raimondo quanto o pœu se va aguêtando;
Ma za a ghe scappa, e o no pœu ciù aguantá.
Chi con dra fremma và dissimulando
Ciù brusco o ven, se ghe ra fæ sâtâ.
Monta a cavallo sciù un bon cavallin,
Ch'era ciamaoù per nomme l'Aquillin.
76
Sciù ro Tago o nascè per so bon'ora,
Bestia, se se pœu dî de bon talento;
Che là, se noi credemmo questa fôra,
Ra cavalla s'ingravia da ro vento.
Se dixe, che a sta lì piggiando l'ora
Con bocca averta; e da pœu senza stento
Tirando flati, in quello parapiggia,
A partorisce, e a bœutta masccio, o figgia
77
Vero zermoggio de questa Cavalla,
Diressi, che l'è questo Cavalletto;
Che sempre o sâtâ, o tira cásci, e balla,
E o và comme ro vento, e ro folletto.
O piggia scœura da un meistro de stalla,
Fa mille zœughi, e sáta de corvetto.
Sciù questo o monta, e tocca dri speroin;
Ma primma o vosse dî re so orazioin.
78
Onnipotente Dio, che seì sì giusto,
Per Voî morì de botta de rissœu,
Golia chi fù ammazzaoù da o caççafrusto,
De Davidde, ch'o l'era ancon figgiœu,
Fæ, così se farâ de vostro gusto,
Ro nemigo dra Fè, che vinçe ancœu:
E aoura intrevêgne a un vêgio cattarroso,
Comme allora a un figgiœu squæxi bavoso.
79
Così, con viva fede ro Sciô Conte
Mandò re so preghere, a ro cospetto
De Dio, che gh'arrivon leggère e pronte,
Comme sciamma a so sfera vá in effetto.
Ro Poære Eterno, presto a fâghe fronte
Comandò, che gh'andasse un’ Angeretto.
Per sò defeiza, e che poi sarvo e san,
Ro leve dentr'e moën de quello can.
80
L'Angero, che custode ghe fu dæto
Da Dio per so defeiza a Don Raimondo;
Da i primmi dì, che so moære l'ha fæto,
E ch'o vegne a ra luxe de sto mondo.
Ma perchè con premura aoura o gh'è stæto
Recomandaoù con l'ordine segondo,
O se ne zè dro çê intre l'armaria.
E s'armò ben per fâghe compagnia.
81
Lì se conserva quello gran sponton,
Che de lasciù scacciò ro gran diavo,
Chi fe mangiâ quello brutto boccon,
Caxon dra morte dro primmo Besavo:
Lì ghe son re saette, e lampo, e tron
Con mille moæ, dri quæ no semmo a cavo:
Gh'en ri fragelli, perchè infin ra gente
Temme ra man de Dio onnipotente
82
Lì se ghe væ, fra ri ciù belli arneixi,
Ro gran scuddo, chi è tutto de diamante,
D'onde ghe stan coværti, e ben deffeixi
Çento mirioin de gente, & âtre tante
Provinçie, Regni, e mondi de Paeixi,
Prinçipi giusti, e çittæ boñe, e sante.
Questo all'Angero nostro fu concesso,
Perchè o stagghe a Raimondo sempre appresso.
83
Intanto eran za piñe de canaggia
Re muraggie, e ro Ræ Clorinda o manda,
Co un squadron de sordatti, e fœu ri straggia
Sciù ra coliña, che così o comanda.
Dri nostri se ne veìva uña marmaggia
In battaggion ciantæ dall'âtra banda,
E in forma d'un teatro, o uña gran sala:
E ri Turchi, e ri nostri favan ala.
84
Argante che o no vedde comparî
Ra so casaña, e un âtro sconosciûo,
Che con frescura, o se ghe mette a dî:
Se Tancredi aoura chì non è vegnûo,
Non te ne sta per questo a insuperbî,
Che son chi mì per lê, testa d'imbûo:
In forza dra desfia vêgno in sò cangio.
E per lê te darò ro contracangio.
85
Co un fatto riso in bocca, o ghe responde
De poira forsi o cû ghe fa pissetti
A Gian-Tancredi? Donca lê s'asconde?
Forsi o s'arecomanda a i carcagnetti?
Ma o me ra pagherà, fin sciù re sponde
Dro Sciumme dro Diao, con sti zughetti.
E ro nostro repiggia: Ti è bôxardo.
O l'è mêgio che Ti: taxi bastardo.
86
Con ra mosca a ro naso, e indiavoroù
Ro Bascià ghe responde: Mi t'aççetto:
Aoura te farò veì se va parlaoù,
Con pari mæ con sì poco respetto.
Ognun contra nemigo d'arragiaoù
Se mœuve, con l'amîa intr'o capuçetto
Ro bon Raimondo ghe tirò ben drîto;
Ma quello è forte in sella a ro so sito.
87
Argante corse ra so botta a vœuo,
E çerto questo fu contro l'usanza:
L'Angero, che a ro Conte è sempre aprœuo
O ro defeise con ra sò possanza.
Ro Turco s'adentò ri lærfi e in rœuo,
Giastemmando, o buttò in pezzi ra lança;
E ra gran sciabla, chi ghe pende all'anca
O tirò fœura, e o vegne a lamma gianca.
88
Sproña ro sò cavallo avanti, e basso
Comme un Bæ, che dre corne vœu cozzâ,
Raimondo schiva, e ghe lascia ro passo
Libero a parte drîta, e uña sciablâ
Sciù ra fronte o ghe tira, e ro Circasso
Ghe torna incontro, e lê torna a schivâ,
E resegonda in testa sciù ro fonzo,
Ma senza fâghe mâ, che o pâ de bronzo.
89
Ro Turco allora se ghe serra adosso
A cavallo, per veì de sobbacâro,
Ro Conte temme quello gran colosso,
E per no cazze o çærca de schivâro.
Gira e regira attorno a ciù no posso,
Aoura o çedde, aoura o çerca de toccâro;
Sempre con brilla in man dro sò cavallo:
Che in veritæ no mette zampa in fallo.
90
Comme un chi degghe batte uña gran Tôrre,
Intr'o mêzo d'un lago, o sciù d'un monte
Çærca tutte re stradde, e pœu recôrre
A tutti ri regîi. Così ro Conte
Che de chì, che de là sempre o ghe côrre,
Per offendero in pêto, o sciù ra fronte.
Ma za che lì o no pœu, çærca con spâ,
Tra maggia, e maggia arviseghe ra strâ.
91
Za o gh'ha fæto sciortî ra marça rossa,
Chi ha tento ro vestî da dô tre bande.
Lê l'è sarvo intr'o corpo, e intr'a cocossa,
E de sangue uña stizza o no ne spande.
Argante væ, che ra mariña ingrossa,
E ro venin ch'o l'ha, l'è così grande,
Ch'o tira corpi zu da desperaoù,
E ponte e taggi, ch'o ve pâ un scciappaoù.
92
Un taggio quello brutto Saraxin
O tirò a ro bon vêgio così forte,
Che se non era lesto l'Aquilin,
O ro mandava intr'o mezan dra morte.
Ma l'Angero chi gh'è sempre vexin,
Per questa votta ghe serrò re porte:
Perchè ben pronto o ghe stendè re braççe
Con fâ, che sciù ro scuddo o ghe piccasse.
93
Oh pensæ se a ro mondo ro Ferrâ,
Pœu fâ uña lamma così forte, e dura;
Chi resiste a côpella, e posse stâ
Con quella gran dro çe forte armadura!
In tenti peççi, o ghe ra fè sâtâ:
Che zenziggia intr'e moën l'impugnatura
Ghe restò; che ro Turco restò mocco,
E o disse: Tæ! se ghe son ciù, me tocco.
94
E za d'aveira rotta, lê se crede,
Sciù ro scuddo onde l'âtro ven defeizo,
Ro Conte lê assì vive in boña fede,
(Che l'Angero invisibile è desceizo,)
Ma quando dezarmaoù dro tutto o vede
Ro so nemigo, o resta lì sospeizo,
Stimando, che non posse êsse approvaoù,
De batte un Offiçiale dezarmaoù.
95
Vattene a piggia un'âtra, o vorræ dî:
Ma lascia stâ così, ro cœu ghe disse;
Che fœura de punì ro grand'ardî
L'è dezonò dri sò, se lê o morisse;
E così o se resciorve de finî
Per decoro commun, e o se ghe misse;
Ma in quello mentre ro treitô ghe lascia
Ro mañego dra spâ intr'uña ganascia.
96
E intr'o mæximo tempo, o gh'intra sotta,
Per veì de stroffoggiâsero intr'e braççe.
Ra guardia ben tirâ, ghe feççe botta;
E me creddo, che un’œuggio a gh'ammachasse;
Lê ghe piggia de sotta giravotta,
E se desbrœuggia, e pœu bon pro ghe faççe,
O gh'allivella sciù re ciôte un taggio
Ch'o scrichì ri bruxoi, mangiando l'aggio.
97
Pœu gira da sta parte, e pœu da quella;
E regira da quella, e pœu da questa:
Comme attorno a ro lumme farfarella,
Scarregando de corpi uña tempesta.
Lì ro magon antigo, e ra novella
Ruzze ghe zœuga, e picca, e dalli, e pesta,
Sì che ro Turco, ha contro ra fortuña
Ro çê, o destin, con ro ponto dra Luña.
98
E o l'ha sì forte, e boña l'armadura,
Che o resiste con mudria forte, e ardîa
Giusto comme uña nave chi è in artura
De ra borrasca, chi vœu descuxîa,
A se n'imbrigna, se ra cordatura
E stammanære en boñe, e corre via
Drîta per ro so vento: e ra sostanza
L'è fondâse sciù l'Ancora speranza.
99
Ti eri Argante intr'e canne; ma Scarpetta
Ghe misse ra so sâsa per tò aggiutto;
Che da ro fumme d'uña nuvoretta
O fabricò un pantasma, chi era tutto
De Clorinda un retræto sccetto, e netto;
E ghe dê ra so aria in netto, e in brutto;
Ghe dè ro so parlâ, ro portamento,
Bella spuâ con ro so condimento.
100
Sta figura n'andò da un conosciûo
Dro campo Turco bravo frecciadò:
Un chi dareiva intr'un dinâ menûo,
E chi s'ha fæto mille votte onô.
Caro Oradin (dixendo) mi te zûo,
Che sareiva dri Turchi dezonò
Ra perdìa dro Sciô Argante gran sordatto,
E ro Crestian piggiasse e pelle, e gatto.
101
Aoura l'è tempo de tirâ intr'o segno,
E d'ammazzâ quello Ladron Françeize:
Gran lode ti averæ dro bello inzegno,
Gran dinæ da ro nôstro Re corteize.
Pe ra gora dre doppie, con impegno
S'ingaluscia, e ghe pâ d'aveire speize;
Sì che o piggia uña freccia, e sciù l'archetto
O l'attende, o l'incroccia, e fa l'ôgetto.
102
Fisccia ro nervo, e a freccia và che a svœura
Per aria camminando comme scento;
E và a ferî d'abrîo ra camixœura
Donde zonzan costure, e a l'intra drento
Tra mêzo carne e pelle; e sangue fœura
Sciorte, che resta un po ro vestî tento.
L'Angero, chi no vosse questo torto,
Fè che ro corpo gh'arrivasse smorto.
103
Da ra vitta ra freccia o tira via,
E ghe sciorte de sangue un spisciorello.
Ro vêgio menaççandoro ghe crîa:
E se manca de fede, figatello?
Ro Generâ s'accorze dra ferîa
Stæta fæta da un terzo intr'o ciù bello,
De ciù rotti ri patti, o no reposa,
Ch'o credde ra ferîa perigorosa.
104
E con ra voxe pronto, e a forza d'atti,
O comanda a ri sò: fæne vendetta.
Subito a ro comando ri sordatti,
Se carcan zù intri œuggi ra berretta:
E van de furia, comme tanti matti,
Contra quella Canaggia maledetta;
Che da per tutto resta lì spassaoù
E de pûa ro çê s'è anuveraoù.
105
Ro primo incontro, oh che confuxon,
D'arme e gente a bordosso! e chi se gira,
Vede un cavallo in terra, e in barlugon
Andâne un âtro; e un po ciù in là se mira,
Un Ofiçiale morto, un âtro ancon
Mezo câdo, un chi cianze, un chi sospira,
Un leva a vitta all'âtro, e l'âtro a quello
Si che ve ghe pâ giusto un gran maxello.
106
Argante sâta in mêzo agile e lesto,
E dà man a un gran masson de ferro,
E arvindose ra stradda presto presto,
O meña e moen de raggia comme un perro.
Un cazze in terra nisso, e l'atro pesto;
Ma o và çercando, sto pelle de squæro
Comme un lovo affamaoù ro bon vegetto,
Per mangiâghe ro cœu, ro figaretto.[15]
107
Vêgnan per impedîghe ro sentê
Incontra, e retardâghe ro so corso,
Doi Ghirardi, un Ormanno, e Gian Rogê
Con Guiddo Balnavilla; ma quell'orso
Se fa largo davanti e de derrê
Menando, moen, e pê, dri denti o morso,
Comme ro fœugo, che s'o l'è restreito
O fa ciù danno, e bruxa casa, e teito.
108
Ghe resta Ormanno, Guiddo l'è ferîo:
Rogê, chi vœu tirâ l'ultimo flato;
Ma contra dra gran gente se gh'è unîo,
Per mirâ de redûro in malo stato,
E mentre lê ri ten tutti a partîo,
E che stâ lì in baranço quest'assâto:
Osciù, disse a sò Fræ ro Sciô Buglion
Fà che se mœuve ro tò bataggion.
109
E donde ra bataggia è ciù incagnîa,
Investi a tutta furia intr'a manciña.
Quello ôbedì con dra gran vigorìa;
E te m'arrecomando, adio batiña:
Chi se a fê intr'i câsoin, chi portò via
Ra spuzza, camminando a sta roviña,
Che non gh'è lœugo de fâ resistenza
A ra furia Françeise in me conscenza.
110
Portaoù ro corno drîto da a corrente
Ghe convegne le ascì mesciâ ra storta.
E no gh'è nisciun âtro in tanta gente
Solo che Argante, che ra faccia vorta:
Se cianta forte, e sempre resistente
Con ponte e taggi a fâ ro para, e porta.
Nisciun âtro con mille, & âtretante
Spoæ porræ fâ quello, che fa aoura Argante
111
E dri stocchi, e dre maççe, e ancora dri aste
E dri cavalli l'impeto o sostenta:
E pâ che contra tutti solo o baste,
Perchè'aour'a quello, aour'a sto chi o s'avventa.
O l'ha re spalle niççe, e ri arme guaste,
Brutto de sangue, e pû o no se spaventa:
Ma da lê solo o s'è bello defeizo,
Ra folla te ro porta via de peizo.
112
A ra fin bezœugnò vortâ o panê,
Che questo gazabuggio ghe ro tira;
Ma no se pœu zœu dî, che con ri pê
Lê fuzze, se a re moen quarc'un ghe mira:
Sempre con faccia brusca da guerrê
O conserva re so menaççe, e l'ira:
Fermæve, o và criando in ogni laoù
A chi scappa; ma o bœutta via ro sciaoù
113
A o manco o vorræ dîghæ, scappæ via
In ordinanza gente da baston;
Ma no se trœuva inguento in speziaria
Per chi ha poira: e pre a gran confuxion
No se sente. Gofredo væ che gîa
Ra fortuña a ra sò: commanda in ton
Che se mande a ri nostri dro soccorso,
Dra gente fresca e boña per rinforso.
114
Se non era che in çê no stava scrîto,
Che dovesse finî questa bugâ,
Ro Campo Turco era dro tutto frîto;
E ri nostri guâgnavan ra giornâ:
Ma ro diâo chi vidde fito fito
Che de sotta o gh'aveiva da restâ:
Con permission de Dio, fê in un momento
Nuverî l'aria, e s'adesciò ro vento.
115
Un batte d'œuggio portò via ro giorno
E se sente, e se vedde i troin e i lampi:
Ra tempesta chi gira tutt'attorno
A bœutta a caççafascio e ville e campi:
S'allaga da o delluvio in ro contorno,
Sì che ognun pœu çercâse ri sgarampi,
E ciamâ Santa Barboa, e San Simon
Chi ne guarde da i lampi, e da ro Tron.
116
L'ægua a un tempo, ro vento, e ra tempesta
Intr'a faccia a ri nostri a va a ferî
Che ra gente crestiaña tutta resta
Con tâ spavento, che no se pœu dî;
Ra minima però parte de questa
Sotto e bandere a se corrì a crovî.
E Clorinda chi vedde l'avertura
A se vosse servî dra congiuntura.
117
A criava a ri so: Per noi combatte,
Compagni ra giustizia in çê, e chì in terra;
Voî veì ben, che re nostre gente intatte
Ro çê re lascia, e solo a lô fa guerra:
Che ri nostri nemixi solo o batte
Con re so, e re nostr'arme, e in mezo i serra:
Veì che all'orbetto van senza luxærne,
E noî o n'accompagna con lantærne.
118
Così con re so gente, che son pronte
A corre a tutta furia zu à bordosso,
(Piggiando in poppa un vento de Caronte)
A ri nostri Françeixi sempre adosso.
Argante le assì vôze faccia fronte
Faççendoghe dro danno a ciù no posso,
Che vortando ro sezze abandonæ,
Van che poæran da e væspe pezzighæ.
119
E così ben battûi da doî bastoin
Fan rossezâ de sangue ra cianûa,
Ghe ne saræ da fâ corrî un morin,
Ve lascio dî se piggion ra battûa.
Gh'è Piro mezzo morto, e Ridolfin
O l'è za intr'o liamme a fâ grasciûa.
Che te ghe l'ha sunâ Circasso Argante,
E de Pirro Clorinda è trionfante.
120
In questo mœuo scappavan seguitæ
Da a borasca, e da i Turchi mascarsoin
Ma Gofredo (l'è cosa da non cræ)
Con ra faccia a gragnœure, a lampi, a troin
A ri mêgio Offiçiali sciarattæ
O dixeiva, sbraggiando tæ raxoin,
Fermo dre sò trincee sciu ro portâ
Per recœuggie ra gente spantegâ.
121
Per andâse a provâ con çiddi Argante
O se misse lê assì con spâ a ra man,
Ben per doe votte, e ancon per âtretante,
Donde i nemixi fan ciù ramadan.
Ma in fin de retirâse in quell'instante
Ghe parse, e intr'e trincere se ne van:
Ri Turchi cantan ra vittoria doggia
Ri nostri stanchi, e con dra scagaboggia.
122
Ma serræ intr'i repari lì de drento
Questa brutta bugâ n'è ancon fenîa,
Perchè amortæ ri lummi da ro vento
Da per tutto intra l'ægua, e o vento gîa,
O squarça, e rompe, e sccianta in un momento
Re tende, e in aria o se re porta via:
Con urli, crii, troin, ægua a preçipizio,
Ghe pâ giusto ro giorno dro giudizio.
LIVERÆGA DRO VII. CANTO.
- ↑ Le prime ventuna Ottave, segnate colle virgole, sono state tradotte dal fu Sig. Francesco Maria Viceti.
- ↑ Monte vicino a Genova, comodo per la caccia
- ↑ Albergo de' Poveri
- ↑ Discolo.
- ↑ Nome d'una Prigione delle pubbliche Carceri.
- ↑ Viglietto di credito.
- ↑ Monte della Pietà.
- ↑ A dozzina.
- ↑ Gatta-cieca.
- ↑ Amore l'hai burlata.
- ↑ Abbate della Valle di Bisagno.
- ↑ Donna che fila.
- ↑ Monte 15. miglia distante da Genova, dove si fa la pesca de' Tonni.
- ↑ Quartiere rinomato in Genova.
- ↑ Fegato.


c: text/html

text:
Amalgama dentaria
L'Amalgama d'argento o l'è un materiale döviou pe l'ottürazion di denti cariæ. Se tratta de unna combinazion fra o mercürio e unna liga polverizzä de argento e stagno. In perçentuæ menoî a liga a contegne rammo e anche, a votte, ou, palladio e indio. A o contraio o zinco o l' è stæto eliminou in ti amalgame moderne.
Composizion perçentuale da lega[modìfica | modìfica wikitèsto]
- Argento 65/73 %
- Stagno 18/30 %
- Rammo 3/45 %
(Ä giornä d'ancö se preferisce di amalgami a erto contegnüo de rammo: 13/45 %).
- E partiçelle de liga pöen esse a scagge, sferiche, o miste. Quande, durante o proçesso industriale de produzion, unna liga contegninte circa o 27% de stagno a vegne fæta raffreidä lentamente sutta i 480 °C, se forma un composto intermetallico dito fase gamma, avente trei atomi de argento e un de stagno. A fase gamma a se combinna con o mercürio pe ottegnï e caratteristiche meccaniche dexidiæ.
Üso de l'amalgama in odontoiatria[modìfica | modìfica wikitèsto]
L'amalgama o g'ha de ottime caratteristiche meccaniche, oscia o rexiste ben sutta o carego portou dä masticazion. Inoltre o proteze ben i denti dä coscidita carie segondaia, oscia da l'infiltrazion de microbi ao confin fra otturazion e smalto natürale, con necescitæ de re-intervento. In ti ürtimi anni l'üso de l amalgama o l'è andæto diminuindo demaninman che amegioava e caratteristiche di materiali compoxiti, che rispetto a l'amalgama presenten o vantaggio de avei di coî che ripeten fedelmente quelli naturali do dente. Inoltre questi materiali, se döviæ correttamente, pöen esse letteralmente incollæ ao smalto (a-a dentinna, o tesciüo natürale sottostante ao smalto). L'amalgama invece o no l'aderisce chimicamente ao dente e i ottüraziuin stan a posto solo pe ritension meccanica. L'amalgama o l'è fortemente radio-opaco: o no l'è attraversao dai Raggi x e pe questo motivo o se nota molto ben in te radiografie.
A polemica in sce a tosciçitæ de l'amalgama[modìfica | modìfica wikitèsto]
Gh'é varri stüddi scientifichi condotti in sce l'argomento da tosciçitæ potensiale do mercürio contegnüo in te l'amalgama. L'è ben savei che anche i materiali compòxiti, conscideræ a votte un'alternativa priva de rischi, pöen presentä di problemi. Un comitato scientifico da Commission Europea dïto SCENIHR[1] o l'à conseggiòu de ridüe l'üso do mercürio[2] in lìnia co a convençion de Minamata[3] di Naçioìn Ünïe.
Note[modìfica | modìfica wikitèsto]
- ↑ https://ec.europa.eu/health/scientific_committees/emerging_en
- ↑ https://ec.europa.eu/health/scientific_committees/consultations/public_consultations/scenihr_consultation_24_en
- ↑ http://www.mercuryconvention.org
Bibliografìa[modìfica | modìfica wikitèsto]
- Kostoriz EL et alt., Biocompatibility of hidroxilated metabolites of BISGMA and BFDGE, into Journal of Dental Research, 2003, n. 82, pp. 5367-5371 (Articolo de rivista scientifica, in sce i problemi colleghæ ai materiali compoxiti).
Vôxe corelæ[modìfica | modìfica wikitèsto]
Âtri progètti[modìfica | modìfica wikitèsto]
- Wikimedia Commons a contêgne di inmàgine ò di âtri files in sce Amalgama dentaria
Colegaménti esterni[modìfica | modìfica wikitèsto]
- ES American Dental Association, a propoxito da següessa dell'amalgama., [1]

robotstxt: allowed

filter: keep


text: 14 Into librétto gh’é anche ’n zêugo da fâ con de figurinn-e adezive: l’editô o l’é Panini... a cura di Isabella Descalzo gianfranco mangini, Abbrettio – Pröza e versci zeneixi, Fratelli Frilli editori, genova, 2013, pagg. 96 Questo libbro no solo o l’é in lengoa zeneize, ma l’é in zeneize finn-a e redògge da covertinn-a, dove gh’é scrito: “Gianfranco Mangini o l’é nasciuo inta montâ di Àngei e o l’é cresciuo tra e Miâge e a montâ de Granaieu, in ténpo de goæra (...) Dòppo l’universcitæ o l’à insegnòu italiàn e latìn inte schêue medie e inti licei e o l’à scrito poêxîe in italiàn finn-a a-i trentenêuv’anni. (...) O l’é stæto sitto pe trent’anni”, finn-a quande o l’à pigiòu inte moén a Gramàtica do zeneize do Fiorenzo Toso, ch’a gh’à fæto vegnî torna a coæ de scrive, A-a reversa do 2009 e òua questo Abbrettio, co-o precizo propòxito d’arechéugge e pòule “ch’én staete dîte e no són stæte scrîte, che s’ascìdian à dî, che tâxan ròuze”. Gh’é da poexîa e da pröza (poetica lê ascì), ma sorviatùtto tante, tante, tante pòule sarvæ da-a mòrte. aa.VV., Il vetro al museo di Altare, Franco cosimo Panini editore, 2013, pagg. 32 Questo o l’é un libretto pensòu pe-i figeu, anche picìn (defæti o l’é scrito tutto in stampatello e o l’é pin de figûe coloræ), ma o parla do véddro seriamente, e donca o va bén anche pe-i grendi. Pâ finn-a inposcíbile inte coscí pöche pagine, ma gh’é spiêgòu pròpio tutto: dove se piggia o materiale pe falo, dove e comme o se fonde, comme o se travàggia inte diverse mainêe, comme o se decöra. Poi naturalmente se parla anche do museo che gh’é a Artâ, vixín a Sann-a: Artâ o l’é stæto pe çinque secoli o pàize do véddro, con tante dinastîe de bravìscimi artigén, ansi se deve dî de artisti; pöi e grende vetrerie l’àn seræ e gh’é arestòu questo museo, dove se peu védde anche ’na fonderia picinn-a in fonçión. Pier guido Quartero, Trekking a Genova – Passeggiate e avventure di Peo Traverso, pensionato, liberodiscrivere, genova, 2012, pagg. 194 L’idea de anâ in gîo pe creuze e sentê in scê artûe de Zena, partindo da dove s’ariva co-e coriere, a no l’é pròpio neuva: gh’àiva za pensòu n’âtra aotrice into 2006. Però questo libbro o l’é ’na cösa in pö diferente. Defæti o l’é scrito in forma de ’na longa intervista che ’na zoêna laureâ (co-in travaggio ’n pö coscì, comme ghe n’é tanti a-a giornâ d’ancheu) a fa a l’ançiàn protagonista, ch’o ghe esponn-e sò idee in sciâ vitta e o ghe conta ’na çerta sò esperiensa ben ben inbrogiâ e con finale a sorpreiza. Durante l’intervista o parla za di tanti gîi ch’o l’à fæto e di tanti pòsti pöco conosciûi ch’o l’à scoverto, ma i percorsci conpleti én tutti ben spiêgæ in fondo a-o libbro, con disegni e fotografie, de mòddo che a gente a no se ghe perde. No n’aresta che de métise in camìn! elio ottonello, Il gioco dell’oca, ateneo edizioni. genova, 2013 Un romanzo d’aventua ch’o t’aciappa, dove se parla de


text: 10 GAZZETTINO Sampierdarenese 06-2011 Genitori e figgi A Maria a a pensa coscì Maria Terrile Vietz ’Na mattin da settemann-a passâ, mentre traffegavo in cuxinn-a in compagnia da televixon, m’é capitou de sentî un caxo, in veitæ abbastanza frequente, ch’o contava de un poæ convocou in tribunale da-a figgia, pe ’na causa civile a propoxito de ’na proprietæ comune. No ve contiö o fæto in question, anche perché tante personn-e l’avian visto, ma a cosa a m’ha fæto riflette in sce-o rapporto che se vegne a creâ quande un di genitori o resta solo o, se voemmo precisâ, fatalmente in stato de vedovanza. Oua, se meue o papà, i figgi son sempre abbastanza de manega larga verso a viddoa, ma i caxi en dui: s’a l’é un tipo tranquillo “casalingo” senza troppe “volée” mentali, inevitabilmente o seu “tran-tran de vie” o saiä quello de andâ a tegnî o figgieu, portalo a l’asilo, andalo a piggiâ, portalo a-i giardinetti o a-a piscinn-a e magari a-o sabbo seja tegniselo a dormî perché i figgi, doppo ’na settemann-a de lou han diritto a ’na pausa de riposo o de svago, ecc. ecc. E ch’a vadde ben se o figgieu o l’é un solo se no a se deve trasferî direttamente a casa loro co-i relativi servizi che ne deriva, stiâ dui tocchi, inandiaghe o tocco e via dixendo... O segondo caxo invece o contempla quelle viddoe ancon “in gamba”, vivacette (lëzi: o no, o no, staggo ben da sola, no ve preoccupæ...), quelle che se repiggian a vitta in te man e, superou “l’impasse” treuvan comme spende o tempo a vegnî: circoli letterari, conçerti, gare de burraco, lezioin de ballo... e via dixendo, e se poi ghe Ne scrivan Barcón seròu Ghe pasâmo sótta tùtti-i i giórni, ma i barcoìn de quélla cà êan squæxi sénpre seræ. Nisciùn o sàiva cös’o fésse li drénto, rintanòu cómme ‘na tàrpa. O l’êa vêgio, quésto òu sàivan tùtti, e dîvan ch’o l’avésse ‘n vîzo rugôzo, contornòu da ’na bàrba giànca e lónga. In gîo, scibén chò-u fâvan tùtti, parlâ de lê no l’êa bén vìsto; pe quàrche raxón, a-e persónn-e a pàiva squæxi ‘na cösa spòrca, dizonèsta, ànche bén che no gh’êa motîvo pe pensâlo. De lê sàimo ch’o gh’êa e ch’o l’êa vîvo perché òu sentîmo criâne aprêuo de li drénto, de giórno e de néutte, quànde pasâmo de li, magâra pe anà’n gîo a demoâse. De vòtte, quànde pròpio fâmo tròppo sciâto, n’arivâva zu de bolacæ d’ægoa (e no sôlo); ma, ànche inte quéllo câxo, no sémmo mâi riêscîi a védilo ’n fàccia. Gh’êa ànche chi gh’êa câo fâlo anâ in sce tùtte-e fùrie, anàndo de propòxito a ronpîghe l’ànima. Gnâtri, ascôzi li da-a vixìn, se fâmo ’n silénçio de grén pansæ de rîe a sentî quélli sbràggi che ne dîvan de tùtto e n’ögurâvan e pêzo cöse. Tànte vòtte o ne caciâva zu fìnn-a cotélli e pignàtte, che – gnâtri ascì mêzi mòrti da-a fàmme – portâmo a câza ò anâmo a rivéndise. Ma a pàrte ciù interesànte de tùtte a l’êa quélla da seu vìtta, e in sce quéllo se ne sentîva tànte. Quarchedùn o dîva d’avéilo vìsto ’n pö de vòtte, da zoæno: pàiva ch’o fûse ànche in bèll’òmmo, afascinànte e bén curòu, anche bén che l’êa za a l’época misteriôzo e gjâva de vôxe in sce de lê. I ciù ançién contâvan ch’o s’êa ridûto coscì dòppo ’na stòria d’amô mâfinîa. A cösa a l’êa stæta de ciù sénplici: o s’êa inamoòu de ’na fìggia, s’êan mìssi insémme, e lê, dovéndo partî pa-a goæra, o gh’àiva promìsso che òu seu ritórno o l’aviéiva spozâ. Ma, quànde o l’è tornòu, dòppo méixi e ànni d’atéiza e de torménti, o l’àiva scovèrto che lê a l’êa partîa pe ’n’âtra çitæ co-în-âtro òmmo. O dolôre e a deluxón d’avéi dovûo sofrî e spêtâ pe coscì tànto ténpo a l’è stæta coscì grànde da no fâghe ciù avéi rapòrti cón nisciùn. Ma chi poéiva dîlo? Pe gnâtri anâghe a ronpî a l’êa ’na demôa, e ch’o fûse vêgio e stànco pöco n’inportâva. Dòppo quàrche ànno l’àn treuòu li drénto, sôlo, in coxìnn-a, acasciòu pe tæra. O no respiâva ciù. A cà a l’êa bén tegnûa, polîta e in órdine. Inte màn, o l’àiva ’n vêgio ritræto a aquerélli de ‘na fìggia. Stefano Lusito scappa quarche decorosa frequentazion, perché no? A l’é ancon in gamba, a l’ha ancon di anni boin davanti a le e poi in te questi caxi, ’na donna, da-o punto de vista “patrimoniale”, se a no ne piggia, molto diffiçilmente a ne dà quindi, no gh’é ninte da perde... ma scì, ma scì, lascemola sbatte! In fondo saieiva pezo s’a se fesse vegnî l’esaurimento co-e relative conseguenze, a seu e nostro carego! Mëgio coscì. E oua parlemmo di ommi viddoi. Argomento spinoso pe-e varie correnti de pensiero e de interesci, e scì perché questi nostri prezioxi compagni, ’na votta restæ da soli diventan subito terren de caccia. Me diei ch’o l’é un descorso a senso unico, invece no. Perché veddei, e donne son ciù furbe, ciù desgagginæ, ciù indipendenti, ciù realiste e ciù... calcolatrici. E loro nasse da pesca han e magge larghe, san çerne, han ciù scelte. Peuan dî de scì o de no e quarche votta, pe reze o zeugo, dî “ni” ma han squæxi sempre in man o cotello da-a parte giusta - come volevasi dimostrare. No me ne voei: i ommi son ciù sprovvedui, ciù indifeixi, ciù “loasci”, han ciù soggezion di figgi anche se finzan d’ëse di “dui” e poi, han in to corredo genetico ’na qualitæ che o sesso opposto o conosce poco: o senso de colpa! Un ommo o no l’aviä mai a disinvoltua de mette a-a luxe do sô ’n’eventuale affettuosa amicizia, o và cauto, o se vergheugna, anche se o fa de tutto pe mantegnî l’aplomb autoritaio, ma drento de le o l’ha soggezion, o se sente a disagio. Eppure o l’é ancon un bel’ometto, ma o temme o giudizio di figgi, specie se son femine. Ma che ti n’aggi quæ ä teu etæ? Ti veu fâ o pivello? E poi... lascemmo perde... vattene a pescâ oppure a-o Zerbin a zugâ a-e bocce... t’æ a prescion erta... e se poi tutto questo o cazze in to veuo ecco e parolle da condanna: “in ta casa dove gh’ëa a mamma no gh’intra nisciun!” Parolle sacrosante ma... perché solo a-o papà? Perché tanta tolleranza co-a mamma e tanta severitæ morale co-o papà? Con tutto o rispetto e l’amô pe chi no gh’é ciù e che o saiä sempre insostituibile, perché diggo,negâ a ’n ommo o diritto de riprovâ a vive? Perché falo sentî in colpa? Che diritto han i figgi che finn-a a vei t’æ mantegnuo pe daghe do teu mëgio, de vegnise a imponn-e creandote di sensi de colpa? Cöse son quelli indici accusatoi? Se un o diventa vëgio perché o no deve godise i privilegi che ghe dà a vecciaia, oltre che a patine i disagi? Amô? n... n... no! I loro pensieri son de tenore diverso... “e se quella o se a sposa, a casa poi a chi a va? Mëgio mette e cose in ciæo e aloa colpevolizzemolo!” Comme dîvo in prinçipio de sta stoia, quella figgia a l’ha strascinou o poæ in tribunale pretendendo in anticipo a seu quota patrimoniale do scito di genitori perché o poæ o l’aveiva deciso de risposase. Finché semmo vivi e insemme, a nostra prole a l’é tutta a l’avanguardia. A ne incoraggia a gödise a vitta, a no fossilizzase, ma quande l’é o momento critico a muxica a cangia. A diventa “musica da camera” con notte gravi do contrabbasso e con de sfumatue de “pianissimo” che te portan a serâ i euggi. Arvili ommi, arvili! Comme dixe l’antigo proverbio: in guerra e in amor tutto è permesso. Ad Majora. Maria Terrile Vietz In zeneize co-o Carlo Franco Bampi a colloquio in genovese con Carlo Tardito, l’orologiaio di piazza Vittorio Veneto. C: Alê Frànco! Intrâ ’n pö ’n bitêga che te finiscio de contâ quélla do tenénte... F: Do tenénte? E cös’o gh’ìntra o tenénte? C: L’ùrtima vòtta che se sémmo vìsti t’àivo contòu do tenénte ch’o fâva zugâ i sordàtti a-o balón e ch’o l’àiva pigiòu a segónda stelétta... F: Öh sci, che òua me regòrdo! Teu fræ o Tîno o gh’àiva dîto che, quànde se zêuga êan tùtti pægi... C: ... coscì o tenénte o gh’à vosciûo dimostrâ chi l’êa o comandànte e chi quéllo ch’o dovéiva òbedî. Ti dêvi savéi che o tenénte o gh’àiva ’n càn lô e o l’avéiva ciamòu “Sherman” pròpio cómme i câri armæ americâni. Dæto che bezugnâva portâ o càn dò-u veterinâio, o tenénte o mànda a ciamâ o Tîno, o ghe dîxe de pigiâ a lanbrétta e de portâ o càn a Rómma, dò-u mêgo. F: In lanbrétta? C: Inmagìnn-ite o Tîno! “Ma mi no són bón”, “Ma gh’é tràfego”, “In càn in lanbrétta o no se peu portâ”. Pe fal-æ cùrte o tenénte o ghe dîxe che s’o no-o pòrta o se fa çìnque giórni de prexón. “Ma-a l’é ’n’ingiustìçia!” o gh’à dîto o Tîno. E ti sæ cös’o gh’à rispòsto o tenénte? F: Dìnni. C: Che i i sordàtti gh’àivan tùtti i dovéi e sôlo dôe cöse de dirìtto: mangiâ e a licénsa d’ordinànsa. Fîne! Ò o portâva o càn ò o l’anâva in prexón. E coscì, a-o pövou Tîno gh’é tocòu d’anâ a Rómma in lanbrétta co-o càn lô tra e gànbe! F: Écco chi a dimostraçión che i sordàtti no són tùtti pægi: gh’é chi tròtta e chi sta asetòu! Paròlle de Zêna Il trapano a mano da bancâ (falegname), quello composto da un pomo nella parte superiore e da una piega ad U per imprimere la rotazione, è detto virabrichìn (menarola o girabacchino). La punta sottile per forare i metalli o il legno è detta méscia (saettuzza). Come è accaduto in altri casi (ad es. con tàggia che è la carrucola, ma per tutti ormai è la corda per stendere i panni) il virabrichìn è anche detto méscia. Altri oggetti indispensabile per i bancæ sono i ciöi (chiodi). Ve ne sono di vario tipo: la stachétta (bulletta) dalla tésta (capocchia) larga, l’agûo (chiodo) il classico ciöo da bancâ con tésta piccola, il cancæto (arpione) ciöo fatto a L e usato per appendevi ciò che si desidera, l’eugétto (occhio) un ciöo che termina con un anello. I ciöi si piantano col martéllo e si estraggono con le tenàgge (tenaglie). Per far sprofondare i ciöi in modo che non spunti la tésta si usa uno strumento cilindrico detto casaciödi (cacciatoia). Il mazzuolo di legno, il cui uso tipico è quello di battere sullo scöpéllo (scalpello), è detto masêua; si ricordi che maseu, al maschile, è il mazzuolo di ferro usato per scolpire la pietra. Altri strumenti del bancâ sono la lìmma (lima) e soprattutto la ràspa. Importanti infine sono le morse necessarie per tenere fermo il pezzo da lavorare: a seconda della misura sono dette mòrscio (morsa), morscétto (morsetto) e sargénte (sergente), morsa regolabile che può essere anche lunga fino a due metri. Pe fâ ’n pertûzo co-o virabrichìn bezéugna gjâ a manéggia Franco Bampi Tutte le regole di lettura sono esposte nel libretto Grafîa ofiçiâ, il primo della serie Bolezùmme, edito dalla Ses nel febbraio 2009. A proposito di Grafîa Ofiçiâ... Ho un problema con le parole composte, come “Boccadâze” che io scriverei così perché mi pare di pronunciare la “c” doppia. Ma la regola vorrebbe che le consonanti prima dell’accento tonico si scrivessero semplici ossia “Bocadâze”. Qual è la scelta giusta? Enzo Baggino – Genova Il nostro lettore ha posto un problema vero: in effetti nelle parole composte c’è l’ambiguità che lui segnala. Per capire come stanno le cose, ricordo che nella pronuncia delle parole lunghe, e le parole composte in generale sono lunghe, tutti noi tendiamo ad accentare anche le sillabe non toniche posando un po’ la voce su di esse e non solo sulla sillaba tonica. Se diciamo la parola “velocissimamente” l’accento tonico è sulla penultima sillaba “men”, ma c’è anche un accento secondario sulla terza sillaba “cis” (provare per credere). In particolare le parole composte tendono a portarsi dietro gli accenti delle parole componenti quasi fossero separate: bócca d’âze, pìcca prîa, e simili. A questo punto la situazione dipende dal parlante: se egli percepisce le parole componenti, tende ad evidenziare l’accento di tutte le parole, in caso contrario no. Ciò premesso, cosa dice la grafîa ofiçiâ? Il consiglio è quello di attenersi alla regola e marcare le consonanti pretoniche sempre semplici, ovvero scrivere: Bocadâze, Picapîa, lapasùppe, ecc. Chi proprio volesse segnalare la pronuncia doppia della consonante può farlo, ma la grafîa ofiçiâ richiede di marcare anche l’accento secondario: Bóccadâze, Pìccaprîa, làppasùppe, ecc. Franco Bampi